ক্ষমতার নিজস্ব একটা চরিত্র আছে। যার হাতে সে থাকে, তাকে সে বলপ্রয়োগে উত্তেজিত করতে চায়। ক্ষমতা যদি প্রদর্শিত না হলো তবে কতটাই বা তার মূল্য। আমাদের সমাজ ক্ষমতাবঞ্চিত। তাই প্রত্যেকেই ক্ষমতার জন্য ক্ষুধার্ত। সে জন্য দেখা গেছে অনেকেই নিম্ন বেতনভুক্ত সরকারি কর্মচারী হওয়াকে সরকারি প্রাথমিক বিদ্যালয়ের শিক্ষক হওয়ার তুলনায় বাঞ্চনীয় মনে করেন। কারণ সরকারি কর্মচারীর যে ক্ষমতা আছে শিক্ষকের সে ক্ষমতা নেই। যার যতটুকু ক্ষমতা আছে সে তা ব্যবহার করবে এটাই স্বাভাবিক। ক্ষমতাধররা ব্যাপারটাকে সেভাবেই দেখেন, এবং তাঁদের আপনজনেরাও সে রকমের ঘটনাই প্রত্যাশা করেন, এবং অত্যন্ত ক্ষুণ্ন হন যদি দেখেন যার কাছ থেকে অনেক আশা ক্ষমতা থাকা সত্ত্বেও তিনি তা ব্যবহার করছেন না।